Broljekset-ryhmä on tehnyt Selänteestä pilavideon, jossa perheensä menettänyt kiekkolegenda nyyhkyttää pehmolelu kainalossa.

Teemu Selänne vaatii Broljekset-ryhmän tekemän pilavideon poistamista.

Videolla nähdään Selänne-imitaatio, jossa jääkiekkoilija itkee perheensä perään.

Asiainhoitajan mukaan juridiset toimenpiteet on aloitettu.

Broljekset-nimisen huumoriryhmän video " Yksinäinen Teemu Selänne " on saanut jääkiekkoikoni Selänteen suuttumaan.

Videolla tuntematon mies imitoi Selännettä ja puhuu, kuinka Sirpa-vaimo on jättänyt hänet. Imitaattorin kasvojen päälle on editoitu Selänteen kasvot.

Video tekee ex-jääkiekkoilijasta rajua pilkkaa. Yksinäinen Selänne muun muassa pelaa teddykarhun kanssa Afrikan tähteä.

- Mä pidän itseni aktiivisena. Pidän pään kylmänä ja pelaan omaa peliä, " Selänne " sanoo surullisen pianomusiikin soidessa.

- Sit mä keräilen autoja. Mulla on yli 30 niitä. Hihi, niissä on vielä lastenistuimetkin.

Iltalehden tietojen mukaan Selänne on vaatinut videon poistamista 24 tunnin kuluessa, tai hän ryhtyy oikeustoimiin. Broljekset ei ole reagoinut pyyntöön. Selänne pitää videota kunnianloukkauksena.

Videon lopussa " Sirpa " hakee Selänteeltä lahjakortin tanssitunnille. Nainen menee tanssimaan toisen miehen kanssa. Video päättyy kiekkolegendan nyyhkytykseen.

Broljekset kirjoittaa videon profiilitekstissä, että oikealla Selänteellä ei ole mitään tekemistä videon kanssa.

- Toivomme Teemulle kaikkea hyvää, ja tämän videon on vain ja ainoastaan tarkoitus viihdyttää, videon alla lukee.

Selänteen asiainhoitaja Ari Lehto vahvistaa, että on ottanut huumoriryhmään yhteyttä.

- Olemme ryhtyneet asianmukaisiin toimenpiteisiin. Meillä ei ole muuta kommentoitavaa, Lehto sanoo.

Mitä tarkoittavat asianmukaiset toimenpiteet?

- Juridisia toimenpiteitä.

Mistä kohdasta Selänne on loukkaantunut videossa?

- Niitä asioita me emme kommentoi.